ડેમોક્રેટિક સાંસદોએ દલીલ કરી છે કે H-1B વિઝાધારકો જ્યાં રહે છે એ સિલિકોન વેલી સહિતના વિસ્તારો બહુ પોશ છે અને મોંઘા છે. આ વિસ્તારોમાં એક વ્યક્તિની આવક દ્વારા પરિવારનું પાલનપોષણ કરવું મુશ્કેલ છે. એક વ્યક્તિ કમાતી હોય તો માંડ માંડ બે છેડા ભેગા થાય એવી હાલત છે. આ સંજોગોમાં ઘરની બીજી વ્યક્તિને નોકરી કરવાની છૂટ આપવી જ જોઈએ. ઘણી અમેરિકન કંપનીઓએ પણ આ શરતનો વિરોધ કર્યો છે. એચ-૪ વિઝાધારકોને કામ ન કરવા દેવાના નિયમનો વિરોધ કરતા લોકોનું કહેવું છે કે નવા નિયમના કારણે ઘણી અનિશ્ર્ચિતતા ઊભી થશે અને અનેક સ્કીલ્ડ પ્રોફેશનલ્સ માટે આર્થિક સમસ્યાઓ સર્જાશે. એ લોકો છેલ્લાં કેટલાંક વરસોથી બે વ્યક્તિની આવકના આધારે પોતાની લાઇફસ્ટાઇલ નક્કી કરીને બેઠાં છે. હવે એક વ્યક્તિની આવક બંધ થશે એટલે તેમનું બજેટ ખોરવાઈ જશે ને સરવાળે બધું ખોરવાઈ જશે. જો કે ટ્રમ્પ મનમાની કરવામાં માહિર છે ને લોકોના વિરોધની પરવા કર્યા વિના પોતાનું ધાર્યું કરવામાં માને છે. આ મામલે પણ ટ્રમ્પ લોકોના વિરોધને ઘોળીને પી ગયા છે એ જોતાં આ નવો નિયમ અમલમાં આવશે તેમાં કોઈ શંકા નથી.